มะเร็งร้ายในพอร์ตการลงทุนมีลักษณะอย่างไร
เมื่อเปรียบพอร์ตการลงทุนเป็นเหมือนร่างกาย การจะรู้ว่ามีมะเร็งก็ต่อเมื่อเราเห็นว่าร่างกายเริ่มแสดงออกถึงภาวะผิดปกติ มีอาการเจ็บปวด สมรรถภาพของอวัยวะอ่อนแอลง ซึ่งโดยส่วนใหญ่ก็มักจะสายไปแล้ว ถ้าเป็นพอร์ตการลงทุน ก็คือพอร์ตที่ขาดทุนจนยากจะกู้คืน เพราะตอนที่ยังขาดทุนไม่มาก มักจะคิดว่า “เดี๋ยวก็กลับมา” เห็นตัวเลขขาดทุนยังน้อยก็ไม่รู้สึกสะเทือนมากนัก แต่ในหลายๆ ครั้ง สถานการณ์มักจะไม่เอื้ออำนวยต่อความคิดนั้น และแม้ว่าจะพอรับทราบสถานการณ์รอบตัวว่าควรตัดขาดทุน (Cut Loss) แต่บางคนก็ไม่กล้า กลัว และรู้สึกว่าหากอดทนอีกนิดก็อาจจะผ่านพ้นสภาวะนี้ไปก็ได้ โดยลืมฉุกคิดไปว่าอาจจะใช้เวลานานมาก กว่าเราจะกลับไปสู่จุดเดิมที่พอร์ตสุขภาพดีได้อีกครั้ง หากปล่อยให้พอร์ตการลงทุนมีมะเร็งร้ายอยู่ต่อไปจะทำให้สุขภาพพอร์ตย่ำแย่ลงเรื่อยๆ หนักสุดคืออาจขาดทุนจนหมด ในกรณีที่เสียหายน้อย มะเร็งนั้นอาจจะมีวันหาย หากเปลี่ยนพฤติกรรมการลงทุนไปในทางที่ดีขึ้น แต่ทั้งนี้ทั้งนั้นก็ไม่ใช่ว่จะสามารถรักษามะเร็งได้ภายในวันสองวัน เป็นไปได้ว่าอาจจะต้องใช้เวลานานหลายปีเลยทีเดียวกว่าจะกอบกู้สุขภาพพอร์ตกลับมาให้ไม่ขาดทุนได้ 

วิธีป้องกันที่ดีที่สุดคือการป้องกันก่อนที่พอร์ตจะเป็นมะเร็ง หากวันนี้พอร์ตยังสุขภาพดีอยู่ หรือยังขาดทุนเพียงน้อยนิด ก็ไม่ควรอยู่เฉย หมั่นศึกษาหาข้อมูลความรู้เพิ่มเติมอยู่ตลอดเวลา เพื่อที่ว่าเราจะได้เท่าทันทุกสถานการณ์รู้ว่าสถานการณ์แบบนี้ เราควรจัดพอร์ตแบบไหนถึงจะตรงตามเป้าหมายการลงทุนที่สุด นอกจากนี้ ควรตรวจสอบพอร์ตเรื่อยๆ แล้วตั้งคำถาม อาทิ เช่น
- สินทรัพย์แต่ละตัวสร้างผลตอบแทนเป็นอย่างไรบ้าง ตรงตามที่เราคาดหวังไหม 
- สัดส่วนของสินทรัพย์แต่ละประเภทเกินหรือขาดจากที่เราวางแผนไว้ขนาดไหน เราควรปรับพอร์ตหรือยัง
- ธุรกิจหรืออุตสาหกรรมที่พอร์ตของเราข้องเกี่ยวอยู่นั้นมีแนวโน้มเป็นอย่างไรบ้าง 
- มูลค่าของสินทรัพย์ที่เราถือตอนนี้สูงเกินไปหรือยัง
- พร้อมตัดขาดทุนเมื่อขาดทุนไปเท่าไร

สิ่งที่สำคัญคือตั้งเป้าหมายการลงทุนให้ชัดเจน วางกลยุทธ์ให้ชัดว่าจะตัดขาดทุนตอนไหน หมั่นตรวจสอบสุขภาพพอร์ต และสภาพแวดล้อมที่เกี่ยวข้องกับการลงทุนอยู่เสมอ
ความรู้ทางการเงิน